נאומו של החבר ל. אשכול, במועצה ה-37 של מפלגת פועלי ארץ ישראל, צל אביב, 12.1.1949

[מקור: pdf 595, עמודים 23-27]

נאום של הח' ל. אשכול

במועצה ה-37 של מפלגת פועלי ארץ-ישראל

תל-אביב, 12.1.1949

ל. אשכול: 40 שנה עמלנו ואגרנו גרגיר לגרגיר, עד אשר הגענו הלום – לתחנת העצמאות, לתחנת המדינה לישראל. משחר תנועתנו יצאנו לחפש את המלכות, וידענו לא לבוז לימי קטנות. סללנו שבילים מפותלים, מתפתלים במעלה ההר. החילונו מדברים פשוטים: בכבוש העבודה, בלתי פופולריים, לא בתנועת הפועלים היהודית ולא בתנועת הפועלים הלא יהודית, והגענו לעמוד בראש ובהנהגת תנועת פועלים גדולה, בת מאות אלפי אנשים. כבשנו לתנועת הפועלים הא"י את מעמדה בישוב, בציונות, בתנועה הסוציאליסטית הבינלאומית. הלכנו דרך קשה והלכנו מחיל אל חיל וליוותה אותנו הרגשה, והיא קיימת גם עתה במועצה זו לקראת הבחירות לאספה המכוננת הראשונה למדינת ישראל, שחיפשנו ומצאנו את הדרך והייתה לנו דרך בה הולכנו את העם, בה הובלנו את תנועת הפועלים.

ויוגד במועצה זו שחשפנו וחצבנו מחזון לבנו – יציר מצוקת ישראל פתרון אמת מסילה ישרה שהובילה אותנו לדרך רבה לכביש רחב. אתנו הרגשה ששר האומה היה אתנו, הרגשנו דוחק גורלו ומצוקתו של העם, והיינו שליחו הנאמן. חשנו עצמנו תמיד כשליחו של העם במלחמת גאולתו וכל מה שישנו כיום זה רק בבואה של המחר ותנועה קטנה של בנין גדול שצריך להיבנות.

וכאשר הקימוני בשנה האחרונה את הצבא, בכוחה, באקטיביותה, השראתה וכוחות אדם של מפלגת פועלי ארץ ישראל. גם זה היה בכוח ההמשך של מה שהיה לנו בהגנה ומה שנאגר בעמל רב במשך השנים בימי הבראשית. וזה היה הראשית והייסוד למה שיבוא והוא בא.

וכאשר אנחנו נפגשים עכשיו, עם ראשית קיבוץ גלויות, ממדים שאולי מתחילים להתקרב לצרכים ולחלומות שלנו – נראה לי שחברים לעיתים נדהמים ונמצאים במבוכה, וחוסר הכנה נפשית מעשית לקליטה ולהשרישה. גם אני חושש ואיני יודע איך לדבר על ענין שטרם נדברנו עליו, איני יודע איך לדבר עליו מבלי שיפגע במה שהתגבש ונעשה ליסוד עולמנו של אתמול, שעליו צריך לבנות גם את המחר. אני מתכוון לימוד עולמנו של אתמול, שעליו צריך לבנות גם את המחר. אני מתכוון לדרכנו עכשיו בקליטת העלייה, בקיבוץ הגלויות. כאשר אני מקשיב לדברי חברים, אשר מתחילים לדבר על בעיות קליטת העלייה, - דומים הם לאם העומדת בפני ילדה אשר קיוותה לו, והיא במבוכה ואינה יודעת איך לגשת אליו ואינה מכירה אם אמנם זהו בנה. משונה הדבר.

העם והמוניו בא לארץ; הוא בא ברבבות ובמאות אלפים. ארץ בריקנותה ובשממותיה מתמלאה לעינינו. רצה הגורל ומיליונים יהודים נטבחו ואיתם חלקי הנוער החלוציים ביותר, מאלה שיכלו להמשיך את המעשה, כפי שעשינו אותו אנחנו, שנים רבות. וכך בראשית השנה לקיום המדינה עומדים אנו בפני עליית המונים בזמן זה, כשהגליל שוחרר ומחכה ליישובו והנגב על שממתו מצפה לפיתוחו ויש לנו צבא, מחנה גדול מכובד, ואנו צריכים וחייבים למצוא בתוכו מאות ואלפי אנשים שעם שחרורם מהצבא ימשיכו במפעל החלוצי. רואים אנו שתוך 5-6 שנים נוכל להכיל בארץ הזו יישוב של 2 מיליון יהודים. תנועת הפועלים ותנועת החלוצים בתוכו, התנועה החלוצית, הקבוצה, הקיבוץ והמושב חייבים לשאול עצמם מה הדרך נורה לגולים, איך ניתן למיליון החדשים להיקלט ולקלוט, לחיות וליצור חיים חדשים ולהכות שורשים בארץ ובקרקעה?

חברים: יש ואני חושב, כי לולא החיץ שאנו הקיימים בארץ מהווים באופן אובייקטיבי בין העולה החדש ובין המציאות כמו שהיא אלמלי העלייה הזאת באה לארץ ישראל כמו שהיא, באה ללא מוסרות ומחיצות שלנו הקיימים. ללא אורגניזציה קיימת, - יתכן והיו מוצאים להם דרך כמו ראשונינו, כמו שיכלו אנשי ירושלים לפני שבעים שנה לצאת לחפש ביצות מלביס מחיה ולייסד את פתח-תקוה. אבל אנחנו קיימים, וברצוננו או שלא ברצוננו, אנחנו מהווים מחיצה בין המדבר והשממה והביצה וההכרח לחיות ובין חייהם הם. מובטחני שבין הרבבות הללו יש אנשים שלבי לא יכול לפעום ולהתלקח כאותו הניצוץ החלוצי הנאחז בציפורניו ובשיניו במציאות.

חברים! אל תגידו שאנחנו נחכה לחלוצים, לאותם חלוצים אשר צריכים עוד לעלות. לולא היינו מקבלים אותם – היו בעצמם בוחרים להם בוודאי ועד פועלים או וועד אחר והיה הלה מחפש ויותר, אמנם בשגיאות ובצרות, והיה מגיע! היה עושה ככל אשר עושה כל אדם אחד, כאשר הוא נפגש בחוסר ברירה, אבל יש להם מזל ויש לנו מזל גם כן, שיש בארץ שלושת רבעי מיליון יהודים עם תנועת פועלים, עם ישובים, עם מחפשי דרך ודרכים. טבעי אפוא הדבר, שהם מקוים לפתון מצדנו, להנהגה מצדנו. אנחנו לא כל כך מהר מוותרים על ההנהגה. אנחנו מובילים בצינורות המסוימים מהנמל ההוא דרך אניות ומחנות – והם מחכים לעזרתנו.

מה אנחנו אומרים להם? אנחנו אפוא, חייבים להגיד. ואם איננו אומרים – אנחנו דוחפים את כולם לחנויות של גזוז...

בכל הזהירות אומר שאינני בטוח בהנחה שהעולים החדשים אינם רוצים ללכת לחקלאות. רק שבועות מעטים מאז התחלנו לדבר על זה בקול דממה דקה – ואני רואה כבר לפני קרוב ל- 1,000 משפחות שעומדות מוכנות ואומרות: "הנני כי קראת לי". ויכולתי לספר על 100 משפחות מאורגנות בכפר יבנה אשר באו ו-100 משפחות בעקיר ומאות משפחות העומדות מאורגנות ללכת לגליל העליון ומחכות להתיישבות. אני רואה שרק נזרק הזיק הזה או סומן להם איזה שביל – ויש כבר התאחזות בקצה החבל שהושט להם.

הייתי חושב את זה להתנכרות לעצמנו, התנכרות למהותנו ומהות דרכנו במשך כל ארבעים השנים אשר הכלנו בה, ללוא הכרנו עכשיו את אחינו. ואם אנחנו לא נכיר אותו, אני מבטיחכם כי מחר מחרתיים יקום אחר שיאמצם, יקרבם ויארגנם. יש גם איזה חשבון תנועתי לא רק של המפלגה, אלא גם של תנועת הפועלים, שמא יקום אחר אשר יקבע את דרכם, אשר יסלול להם דרך. וכל בית – כל משפחה – הלוא זה גם ילדים, עתיד חברתנו מעמדנו בארץ, אבל גם הם עצמם – הם אנשים היום ואנשי המחר והם חיים היום אתנו.

ואם הגליל העליון ריק – הוא חייב להתמלא. ואני מתפלא על לביא, לא מפני שאינני מסכים לכמה דברים אשר אמר. רבות הדרכים ואפשר בכל הדרכים להיאחז, אבל אינני מבין מדוע לביא איננו יודע כי ברגע שהצבא כבש את הגליל העליון וקרה מה שקרה, צריך היה לדאוג מיד ליישוב המקומות העזובים. ואין לדחות את העניין עד לאחר שהווה תדרושנה נוער וחלוצים. אינני מבין מדוע לא צריך היה לשאול את עצמנו: אנחנו עם חזוננו אנו נסתפק רק בכיבוש בחרב? ומה נאמר מחרתיים לאחר הכיבוש? כמה זמן נחזיק את הגליל הזה, הריק, רק בכוח המזויין אשר ישמור עליו?

הוא דיבר על הנערים בני השבע-עשרה, אגב, איפה הם הנערים בני השבע-עשרה, הלא אצלנו בני השבע עשרה הם כבר עלי זקן גדול, לפני מעשיהם. הם עשו את המלחמה, אתם, אנו עושים את המלאכה. את בני שבע עשרה אלה נכניס לחוות? הייתי מסכים לזה, אבל איפה הם?

אלפים ורבבות דונמים של מטעים בני עשרות בשנים, עושר גדול צפון לארץ במטעי זיתים, עצי פרי, אדמה דשנה, אפשרות של דיור ושיכון – למי כל זה יחכה? מי יאחז בזה? מי יהיה שם? מי יצור חיים, מי יכניס את עצמו לסביבה של הכפר בגליל. זה בעצמו בית ספר של החיים הכביר ביותר שעלול לעשות מהפכה בכל יהודי, ויהפוך אותו מן הקצה אל הקצה ויכריח אותו להכות שורשים בקרקע המולדת ולינוק מן העץ ומשתיל הטבק ומהמים ומרוחות ההרים שם.

אינני מקבל את הדיבור על העניין הזה באותו טון שהוא נאמר. מפלגות אופוזיציה, משום מה קבלו את עצם העניין הזה בעיני זעם. כאשר דיברתי בפעם הראשונה במועצת ההסתדרות ובמקומות אחרים ובמוסדות שונים – בסוכנות ובמרכז החקלאי – משום מה קרה (והייתי יכול גם נתח תופעה זו מבחינה פסיכולוגית, אלא שלא אעשה זאת עכשיו) קבלו את דברי בעין זעומה. נראה לי שיש לזה ריקושט גם על אחרים (קריאה: יש להם תכניות אחרות! בן ציון ישראל: גם את המדינה הם קיבלו כך).

אני מבקש, חברים, להאמין לי אמונה מלאה כי על כל תכנית של התאחזות לא יכול להיות ויכוח איתי. אלינו לשים את כל כובד משקלנו לארגון נוער מהחלוץ, מההכשרה, מהצבא, - להקמת ארגונים, קבוצות, קיבוצים. אותם צריך יהיה להקיף את הארץ בחגורת ביטחון התיישבותית. העל זה היה, יהיה או יכול להיות ויכוח?

אולי אפשר גם לסגל משהו מהצעותיו של לביא לגבי הנגב. בגליל אפשר כברמיד להיאחז. אולם הנגז זו היא עדיין שממת בראשית אשר תוכל לבלוע מאמצים רבים, בהנחת צינורות גדולים, בגילוי מים, בנטיעות עצים רבים וכו'. שם רק צריך להתחיל בעבודה.

מה שהתקופה הזאת תביא אתה, מותר להגיד בפה מלא, היא מחייבת אותנו. יישובינו החקלאיים הקבוצות והמושבים צריכים להוציא בקרבם עשרות ומאות חברים להדרכה ולהכנת העולים. ואני חייב להגיד עי עשרות כבר העמידו את עצמם לרשות הפעולה. ודעתי, שהמשימה הגדולה, שקדיש דיבר עליה – גם הכבידה על חברינו במושב ובקבוצה. וישנה בכלל זאת נכונות של האנשים ללכת לשרות העניין הזה.

אני רואה לפני מאות ישובים, אין כלל ויכוח על קרקע, שטח ואפשרויות. הלוואי ונמצא את האמצעים הכספיים הדרושים לכך. כל מי שיש לו תמצית מן התמצית החלוצית – הוא יהיה יקר מפז.

מדוע אני מדבר על זה קצת בהתרגשות? – כי אם לא ניגש לדבר הזה גישה יסודית ונפשית – אפשר להיכשל. אני אומר כי תנועת הפועלים חייבת מיד לשים לב לדברים אלה ולשאול את עצמה: ומה יהיה עם הילדים שהם עכשיו בני 11,12,13? מי יכין רזרבה מחנכת מדריכה אשר יכניסו אחר כך לבית הזה, את היסודות התנועתיים שלנו? מי יכניס את אותם היסודות אשר צריכים להתבסס על הערכים של ההתיישבות העובדת? מי ימשיך את המסורת הזאת. אולי סמינריונים, אולי בתי ספר, אולי סמינריונים חברתיים ותנועתיים אשר ירכזו עשרות ומאות נערים של העולים המתיישבים החדשים ולהכין אותם שהם יהיו אחר כך נושאי השליחות בכפריהם החדשים.

נראה לי כי עניין זה של העלייה הכיבושית שהוא הדבר המרכזי שתנועת הפועלים ומפלגת פועלי ארץ ישראל במיוחד צריכות לרכז בזה את מיטב כוחותיהן.

אבל כאן אני מפסיק. רואה אני את תביעת התקופה הזאת מתנועת הפועלים וממפלגת פועלי ארץ-ישראל – לתת ממיטב כוחותיהם לרבבות ולמאות אלפים של עולים להוצאתם לכפרים, ליצירת יישובי עובדים.